Transsoolisus

Transsoolisus on inimese sooidentiteedi, soolise väljenduse või soolise käitumise mittevastavus tema bioloogilise sooga. Katusmõistena hõlmab ta lisaks inimestele, kelle sooidentiteet on vastupidine nende bioloogilise sooga (trans mees ja trans naine), ka inimesi, kes pole eksklusiivselt meheliku või naiseliku (genderqueer) identiteediga. Osa definitsioone näevad transsoolisi inimesi kolmanda soona või hõlmavad ka neid, kes kuuluvad kolmandasse soosse. Harvem kasutatakse mõistet väga laialt, et hõlmata ka transvestiite olenemata nende sooidentiteedist.

Transsoolisus ja transseksuaalsus ei ole sünonüümid. Transseksuaalsus "viitab inimesele, kelle sooidentiteet on erinev nende bioloogilisest soost ja kes soovivad läbi teha muutust mehest naiseks või naisest meheks". See tähendab, et transsooline inimene võib olla transseksuaalne, aga ei pea olema. Arvestama peab seda, et transsoolisus (ega ka transseksuaalsus) ei ole kuidagi seotud seksuaalse sättumusega. Transsoolised inimesed võivad olla mis tahes orientatsiooniga. Samuti võivad nad leida, et tavaliselt kasutatavad seksuaalse sättumuse mõisted on nende jaoks kas ebatäpsed või kasutamatud. Termin transsoolisus eristub ka intersoolisusest, mis kirjeldab inimesi, kes on sündinud sootunnustega "mis ei sobitu tüüpilisse binaarsesse arusaama mehe või naise kehadest".

Sooliseks sobivuseks nimetatakse määra, kuivõrd inimene tunneb enda väljanägemist autentselt ja ehedalt ning aktsepteerib seda identiteeti. Paljud transsoolised inimesed kogevad soolist düsfooriat. Osa neist otsib meditsiinilist abi nagu hormoonravi, sookorrigeerimine või psühhoteraapia. Samas tuleb arvestada, et kõik transsoolised inimesed ei soovi meditsiinilist abi ning osa ei saa seda endale rahalistel või meditsiinilistel põhjustel lubada.

Sageli diskrimineeritakse transsoolisi inimesi juurdepääsul tööle, avalikes majutusasutustes ja meditsiinis. Transsoolised ei ole paljudes riikides õiguslikult kaitstud diskrimineerimise eest.

Transseksuaalsus ja selle seos transsoolisusega 
1990. aastatest alates on sõna transseksuaalsus üldiselt kasutatud, et kirjeldada transsoolisi inimesi, kes otsivad meditsiinilist abi (näiteks kirurgilist sookorrigeerimist), et püsivalt üle minna soole, millega nad end määratlevad. Transsooliste ja transseksuaalsete inimeste huvid ei pruugi alati kattuda. Näiteks meditsiinilist ravi saanud transseksuaalsed inimesed võivad keskenduda enda soole kestva õigusliku staatuse rajamisele ja muretseda meditsiini privaatsuse pärast.

Sõnade transsoolisus ja transseksuaalsus eristamine tugineb harilikult bioloogilise (füüsiline) ja sotsiaalse (psühholoogiline, sotsiaalne) soo eristusel. Siit tulenevalt võib öelda, et transseksuaalsus hõlmab rohkem inimsoo füüsilisi külgi, transsoolisus aga soo psühholoogilist paigutust või kalduvust. Samuti kuuluvad siia sotsiaalsed ootused, millega kaasnevad tihti soorollid. Paljud transsoolised inimesed eelistavad määratlust transsooline ning lükkavad tagasi nimetuse transseksuaalsus. Näiteks tegi seda 1979. aastal avalikult Christine Jorgensen. Selle asemel määratles ta end ajalehes transsoolisena, väites, et "sugu ei ole seotud voodipartneritega. See on seotud identiteediga." Selline lähenemine viitab murele, et transseksuaalsus loob mulje, see on seotud seksuaalsusega. Tegelikult on tegemist sooidentiteediga. Osa transseksuaalseid inimesi on vastu sellele, et neid paigutataks transsoolisuse katuse alla. Mõlema tähise definitsioonid on ajaga muutunud.

Antropoloogi David Valentine järgi loodi esmalt ja kasutati sõna transsooline aktivistide poolt, kes end selle sõnaga tingimata ei määratlenud. Tema arvates ei tohiks transsoolisuse skaalale lisada inimesi, kes end selle tähise järgi ei määratle. Leslie Feinberg väidab, et transsoolisus ei ole (osadele inimestele) vahend enese määratlemiseks vaid kategooria, mis on rakendatud uurijate poolt, et inimestest aru saada. Transgender Health Program (THP) ei ole nende väidetega nõus. THP järgi ei eksisteeri kummagi sõna puhul laialt aktsepteeritud ja tunnustatud määratlust. Mõistesegadus on tavaline, kuna palju sõnu, mis 2000. aastate alguses populaarsed olid, peetakse nüüd solvavaks. THP soovitab haiglas praktiseerivatel arstidel klientidelt küsida, milliseid mõisteid nad eelistavad. Sõna transsooline soovitatakse vältida, kui klient selle kasutust heaks kiitnud ei ole.

Viited 

LGBT